b"\n_START_ARTICLE_\nS\xc3\xa5ret engel\n_START_PARAGRAPH_\nS\xc3\xa5ret engel (finsk: Haavoittunut enkeli) er et maleri fra 1903 av den finske maleren Hugo Simberg. Det er et av Simbergs mest kjente verk, og ble i 2006 k\xc3\xa5ret til Finlands \xc2\xabnasjonalmaleri\xc2\xbb i en avstemning arrangert av det finske nasjonalgalleriet Ateneum._NEWLINE_Simberg tilh\xc3\xb8rte symbolistene, og S\xc3\xa5ret engel inneholder en alvorsstemt, dyster stemning, p\xc3\xa5 samme m\xc3\xa5te som flere andre av bildene hans. Den sentrale figuren i bildet er en engel med bandasje for \xc3\xb8ynene og strimer av blod p\xc3\xa5 vingene. De to guttene som b\xc3\xa6rer engelen er kledd i m\xc3\xb8rke kl\xc3\xa6r, som i sorg. Alvoret understrekes av guttenes unge alder, og i blikket til den bakerste av guttene, som ser ut av bildet, mot betrakteren._NEWLINE_Kunstneren holdt fast p\xc3\xa5 at han ikke ville forklare eller kommentere innholdet og \xc2\xabmeningen\xc2\xbb i sine bilder. Han mente at det var viktig at seeren selv kunne skape sine egne assosiasjoner. Man vet at Simberg hadde v\xc3\xa6rt plaget av hjernehinnebetennelse, og at ideen til bildet oppsto i sykeperioden og var en kilde til tr\xc3\xb8st og indre styrke i rekonvalesensperioden. Han regnet bildet som sitt favorittmaleri._NEWLINE_Da Simberg i 1905-06 skulle male fresker til Tammerfors domkirke brukte han en st\xc3\xb8rre versjon av S\xc3\xa5ret engel i et av bildene. Motivet, som har ikonografisk status i Finland, har ogs\xc3\xa5 blitt gjenbrukt i andre sammenhenger, blant annet i musikkvideoen til Nightwish' sang Amaranth (2007). Knut Faldbakken har skrevet novellen \xc2\xabEngelen\xc2\xbb til bildet."